У новай пастаноўцы ўсё круціцца таксама вакол вяселля. Усе пяцёра жаніхоў — канкурэнты ў барацьбе за руку новаспечанай удавы ўладальніка фешэнебельнага рэстарана Кукуева. Кожны з залётнікаў добры па-свойму: малады безыніцыятыўны шэф-повар рэстарана Алімп Чарпакоў, прадпрымальны і настойлівы гаспадар агенцтва рытуальных паслуг Век жыві Замагільны, паўнацелы грузін-таксіст Вачнадзэ, хітры загадчык більярднай пры рэстаране Лузер і каларытны паслушнік Басаў. Мужчынам патрэбна не столькі ўдава, колькі яе спадчына. Дзеля гэтага яны гатовыя ісці практычна на любыя хітрыкі, падстаўляючы адзін аднаго. Але ў канчатковым выніку няўдалыя абраннікі разбягаюцца самі (Хто ж гэта без рэстарана ажэніцца? На адным меню...), калі раптам з таго свету вяртаецца Кукуеў уласнай персонай…